છોલે અને પૂરી ઉપવાસ: રાજનીતિ શાસ્ત્રમાં છોલે પૂરી ઉપવાસનું ઘણું મહત્વ છે. બીજા શાસ્ત્રો ભલે છોલે પૂરીને ઉપવાસનો ભંગ ગણતા હોય પરંતુ રાજનીતિ શાસ્ત્ર પ્રમાણે આ ઉપવાસનો ભંગ નથી કેમકે છોલે બનાવવા તમારે ચણા ને આગલી રાત્રે પલાળવા પડે છે એટલે જે તારીખે તમે ઉપવાસ કરો છો એ દિવસ નાં ચણા હોતા નથી. ચણા પલાળેલા હોવાથી તેમાં રહેલા બધા દુર્ગુણો નાશ પામે છે. જો તમે ગંગાજળમાં ચણા પલાળી શકો તો સૌથી ઉતમ ગણાય છે અને પૂરીમાં ભલે ઘઉ નો લોટ આવતો હોય પરંતુ જ્યારે પૂરીને ગરમ ગરમ તેલમાં તળવામાં આવે છે ત્યારે તેમાં રહેલા ઘઉનાં તત્વો લગભગ નાશ પામે છે અને તેલ તો ઉપવાસમાં ખાઈ જ શકાય છે જેથી છોલે પૂરી ખાવા એ રાજનીતિ શાસ્ત્રમાં ઉપવાસ ગણવામાં આવે છે. આ ઉપવાસના નિયમો અંગે ફક્ત તમારે એક જ ધ્યાન રાખવાનું છે. તમે સાથે તળેલા મરચા પણ ખાઈ શકો છો પરંતુ તમે છોલે-પૂરી ઉપવાસમાં ઉપરથી મીઠું ભભરાવી શકતા નથી કેમકે ઉપવાસમાં મીઠું ન ખવાય એટલે મીઠાની જગ્યાએ સિંધવનો પ્રયોગ કરવો ઉચિત છે.